“สุทธิชัย หยุ่น” เข้าพบศาลข้อหาไม่จัดประชุมวิสามัญ NMG
ศาลพระโขนงนัดสอบปากคำ “สุทธิชัย หยุ่น” คดีไม่จัดประชุมวิสามัญ NMG ทำให้ผู้ถือหุ้นเสียประโยชน์ ไม่เคารพผู้ถือหุ้น ขัดต่อหลักธรรมาภิบาลและการกำกับกิจการที่ดี ขณะที่เจ้าตัวปฏิเสธ ศาลจึงนัดไกล่เกลี่ยรวมนัดหน้า 4 ก.ค.59
13 พ.ค. 2559


 
ผู้สื่อข่าวรายงานว่าวานนี้ (12 พ.ค.) ศาลจังหวัดพระโขนง ได้นัดสอบปากคำนายสุทธิชัย แซ่หยุ่น ผู้บริหารบริษัท เนชั่น มัลติมีเดีย กรุ๊ป จำกัด (มหาชน) หรือ NMG ในคดีหมายเลขดำ เลขที่ อ1764/2559 ตามที่อัยการเห็นชอบส่งฟ้อง ผู้บริหาร NMG ทั้งหมด 9 ราย ในข้อหาที่ไม่จัดให้มีการประชุมวิสามัญผู้ถือหุ้น ภายใน 1 เดือน นับแต่วันที่ได้รับหนังสือจากผู้ถือหุ้นรายย่อย ซึ่งเป็นการขัดกับหลักธรรมาภิบาลและการกำกับดูแลกิจการที่ดี ไม่เคารพสิทธิของผู้ถือหุ้น หลังจากเมื่อวันที่ 2 พ.ค. ได้เลื่อนนัดศาล
โดยผู้ถูกกล่าวหาทั้ง 9 ราย ประกอบด้วย
1. นายสุทธิชัย แซ่หยุ่น
2. นายพนา จันทรวิโรจน์
3. นายเชวง จริยะพิสุทธิ์
4. นายปกรณ์ บริมาสพร
5. น.ส.ดวงกมล โชตะนา
6. นายเสริมสิน สมะลาภา
7. นาอดิศักดิ์ ลิมปรุ่งพัฒนกิจ
8. น.ส.เขมกร วชิรวราการ
9. นายณิทธมณ หัสดินทร ณ อยุธยา  ทั้งหมดเป็นจำเลยที่ 1-9
สำหรับคดีดังกล่าว เป็นกรณีสืบเนื่องจากการที่ น.ส.ประทุม เรืองสุด ผู้ถือหุ้นรายย่อย NMG ได้แจ้งความร้องทุกข์ต่อพนักงานสอบสวน กองกำกับการ 5 กองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ปอศ.) โดยอ้างว่า ตนได้ยื่นหนังสือเพื่อขอให้กรรมการเครือเนชั่น จัดประชุมวิสามัญผู้ถือหุ้น ตามมาตรา 100 พ.ร.บ.บริษัทมหาชนจำกัด พ.ศ.2535 เมื่อวันที่ 18 มี.ค.58 แต่ปรากฏว่ากรรมการบริษัท NMG ไม่จัดให้มีการประชุมวิสามัญผู้ถือหุ้นภายใน 1 เดือน นับแต่วันที่ได้รับหนังสือจากผู้ถือหุ้น ซึ่งเข้าข่ายความผิดตามมาตรา 195 พ.ร.บ.บริษัทมหาชนฯ
รวมถึงยังมีข้อเท็จจริงว่า เมื่อวันที่ 19 มี.ค.58 เวลา 13.00 น. กลุ่มผู้ถือหุ้นรายย่อยจำนวนมาก ได้เดินทางไปยื่นหนังสือถึงคณะกรรมการNMG ที่อาคารสำนักงานเนชั่น บางนา เรื่องขอให้มีการเปิดประชุมวิสามัญผู้ถือหุ้นที่อาคารสำนักงาน NMG 
โดยมีผู้เซ็นรับเอกสารดังกล่าวอย่างถูกต้องตามภาพข่าวที่ปรากฏในสื่อทั่วไป แต่ปรากฎว่าเมื่อวันที่ 20 พ.ค.58 คณะกรรมการบริษัท NMG กลับรายงานต่อตลาดหลักทรัพย์ และลงข่าวกับสื่อในเครือของตนเองว่าไม่ได้รับหนังสือเรียกร้องให้ประชุมวิสามัญจากผู้ถือหุ้นโดยชอบด้วยกฏหมาย  ซึ่งเป็นการรายงานไม่ตรงกับความเป็นจริงต่อตลาดหลักทรัพย์และบิดเบือนข้อมูลต่อสาธารณะชนทั่วไปมาโดยตลอดขัดกับจริยธรรมความเป็นสื่อที่ดีของเครือเนชั่นซึ่งมีผู้บริโภคข้อมูลข่าวสารอยู่เป็นจำนวนมาก
ทั้งนี้มีรายงานด้วยว่าก่อนหน้ากลุ่มผู้บริหาร บมจ.เนชั่น  มัลติมีเดีย ทั้ง 9 รายได้มีความพยายามร้องขอโอกาสต่อศาลเพื่อเจรจาไกล่เกลี่ยกับ น.ส.ประชุม เรืองสุด ในฐานะโจทก์ร่วมคดีอาญาดังกล่าวมาโดยตลอดแต่ไม่เป็นผล กระทั่งล่าสุดศาลจังหวัดพระโขนง จึงได้เรียกสอบปากคำผู้บริหาร บมจ.เนชั่น  มัลติมีเดีย ทั้ง 9 ราย ในฐานะจำเลยตามสำนวนคำฟ้องของอัยการ 
ซึ่งจำเลยทั้ง 9 ให้การปฏิเสธข้อหา และศาลได้นัดพร้อมทั้งโจทย์และจำเลยเพื่อไกล่เกลี่ยอีกครั้ง ในวันที่ 4 ก.ค.59 ในเวลา 09.00 น.